CELEX: 32014R0523
Language: hr
Date: 2014-05-12 00:00:00
Title: Delegirana uredba Komisije (EU) br. 523/2014 оd 12. ožujka 2014. o dopuni Uredbe (EU) br. 575/2013 Europskog parlamenta i Vijeća u vezi s regulatornim tehničkim standardima za utvrđivanje uske veze između vrijednosti pokrivenih obveznica institucija i vrijednosti njihove imovine  Tekst značajan za EGP

20.5.2014   
            
            
               HR
            
            
               Službeni list Europske unije
            
            
               L 148/4
            
         DELEGIRANA UREDBA KOMISIJE (EU) br. 523/2014
   оd 12. ožujka 2014.
   o dopuni Uredbe (EU) br. 575/2013 Europskog parlamenta i Vijeća u vezi s regulatornim tehničkim standardima za utvrđivanje uske veze između vrijednosti pokrivenih obveznica institucija i vrijednosti njihove imovine
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 33. stavak 4.,
   budući da:
   
               (1)
            
            
               Dobitke ili gubitke po obvezama institucije koji su rezultat promjene njezina kreditnog rizika načelno ne bi trebalo pribrajati kao element regulatornog kapitala. Međutim, u poslovnim modelima zasnovanima na usklađivanju financiranja ili bilance to se pravilo ne primjenjuje zbog pretpostavke da se pad ili porast vrijednosti obveze u cijelosti prebije zahvaljujući povezanom padu ili porastu vrijednosti imovine koja u cijelosti odgovara toj obvezi.
            
         
               (2)
            
            
               Važno je utvrditi zahtjeve za utvrđivanje toga postoji li uska veza između obveza institucije u obliku pokrivenih obveznica iz članka 52. stavka 4. Direktive 2009/65/EZ Europskog parlamenta i Vijeća (2) i vrijednosti njezine imovine koja je povezana s tim pokrivenim obveznicama.
            
         
               (3)
            
            
               Uska veza treba se izraziti računovodstvenim tretmanom tih obveznica i odnosnih hipotekarnih kredita; u suprotnome bilo bi neoprezno priznavati dobit i gubitak do kojih dolazi zbog promjene vlastitog kreditnog rizika.
            
         
               (4)
            
            
               Zahvaljujući opciji prijenosa dužnik može na tržištu otkupiti određenu pokrivenu obveznicu kojom se financira njegov hipotekarni kredit i prenijeti je banci kao prijevremenu otplatu svojeg hipotekarnog kredita. Zbog dostupnosti te opcije dužniku fer vrijednost hipotekarnog kredita uvijek bi trebala biti jednaka fer vrijednosti pokrivenih obveznica kojima se financiraju te hipoteke. To znači da izračun fer vrijednosti hipotekarnih kredita treba uključivati fer vrijednost ugrađene opcije prijenosa u skladu s uvriježenom tržišnom praksom.
            
         
               (5)
            
            
               Ova Uredba temelji se na nacrtu regulatornih tehničkih standarda koje je Europsko nadzorno tijelo za bankarstvo (EBA) dostavilo Komisiji.
            
         
               (6)
            
            
               Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojima se temelji ova Uredba, analiziralo je moguće povezane troškove i koristi te zatražilo očitovanje Interesne skupine za bankarstvo uspostavljene u skladu s člankom 37. Uredbe (EU) br. 1093/2010 Europskog parlamenta i Vijeća (3),
            
         DONIJELA JE OVU UREDBU:
   Članak 1.
   Definicije
   Primjenjuju se sljedeće definicije:
   
               1.
            
            
               „pokrivena obveznica” znači obveznica kako je navedeno u članku 52. stavku 4. Direktive 2009/65/EZ;
            
         
               2.
            
            
               „opcija prijenosa” znači mogućnost otkupa hipotekarnog kredita kupnjom pokrivene obveznice po tržišnoj ili nominalnoj vrijednosti u skladu s člankom 33. stavkom 3. točkom (d) Uredbe (EU) br. 575/2013.
            
         Članak 2.
   Uska veza
   1.   Smatra se da uska veza između vrijednosti pokrivene obveznice i vrijednosti imovine institucije postoji ako su ispunjeni svi sljedeći uvjeti:
   
               (a)
            
            
               bilo koja promjena fer vrijednosti pokrivene obveznice koju je izdala institucija uvijek dovodi do jednake promjene u fer vrijednosti imovine koja je povezana s tim pokrivenim obveznicama. Fer vrijednost određuje se u skladu s primjenjivim računovodstvenim okvirom kako je utvrđeno člankom 4. stavkom 1. točkom 77. Uredbe (EU) br. 575/2013;
            
         
               (b)
            
            
               hipotekarni krediti povezani s pokrivenim obveznicama koje izdaje institucija radi financiranja kredita uvijek se mogu zahvaljujući opciji prijenosa otkupiti kupnjom pokrivenih obveznica po tržišnoj ili nominalnoj vrijednosti;
            
         
               (c)
            
            
               za određivanje fer vrijednosti hipotekarnih kredita i pokrivenih obveznica primjenjuje se transparentan mehanizam. Određivanje vrijednosti hipotekarnih kredita uključuje izračun fer vrijednosti opcije prijenosa.
            
         2.   Smatra se da uska veza ne postoji ako, u skladu sa stavkom 1., neto dobit ili gubitak proizlazi iz promjena u vrijednosti pokrivenih obveznica ili odnosnih hipotekarnih kredita s ugrađenom opcijom prijenosa.
   Članak 3.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. ožujka 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 176, 27.6.2013., str. 1.
   
   
      (2)  Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).
   
      (3)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europsko nadzorno tijelo za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).